CELEX: 32016D0786
Language: lt
Date: 1463529600000
Title: 2016 m. gegužės 18 d. Komisijos įgyvendinimo sprendimas (ES) 2016/786, kuriuo nustatoma nepriklausomos patariamosios grupės, padedančios valstybėms narėms ir Komisijai nustatyti, ar tabako gaminiai yra būdingo kvapo ar skonio, steigimo ir veiklos tvarka (pranešta dokumentu Nr. C(2016) 2921) (Tekstas svarbus EEE)

20.5.2016   
            
            
               LT
            
            
               Europos Sąjungos oficialusis leidinys
            
            
               L 131/79
            
         KOMISIJOS ĮGYVENDINIMO SPRENDIMAS (ES) 2016/786
   2016 m. gegužės 18 d.
   kuriuo nustatoma nepriklausomos patariamosios grupės, padedančios valstybėms narėms ir Komisijai nustatyti, ar tabako gaminiai yra būdingo kvapo ar skonio, steigimo ir veiklos tvarka
   
      
         (pranešta dokumentu Nr. C(2016) 2921)
      
   
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2014 m. balandžio 3 d. Europos Parlamento ir Tarybos direktyvą 2014/40/ES dėl valstybių narių įstatymų ir kitų teisės aktų nuostatų, reglamentuojančių tabako ir susijusių gaminių gamybą, pateikimą ir pardavimą, suderinimo ir kuria panaikinama Direktyva 2001/37/EB (1), ypač į jos 7 straipsnio 4 dalį,
   kadangi:
   
               (1)
            
            
               Direktyvos 2014/40/ES 7 straipsniu draudžiama pateikti rinkai būdingo kvapo ar skonio tabako gaminius. Vienodos taisyklės dėl procedūrų, pagal kurias nustatoma, ar tabako gaminys yra būdingo kvapo ar skonio, yra nustatytos Komisijos įgyvendinimo reglamentu (ES) 2016/779 (2);
            
         
               (2)
            
            
               Direktyvos 2014/40/ES 7 straipsnio 4 dalyje numatyta, kad nustatydamos, ar tabako gaminys yra būdingo kvapo ar skonio, valstybės narės ir Komisija gali pasikonsultuoti su nepriklausoma patariamąja grupe. Be to, Komisijai suteikiami įgaliojimai priimti įgyvendinimo aktus, kuriais nustatoma šios patariamosios grupės steigimo ir veiklos tvarka;
            
         
               (3)
            
            
               patariamąją grupę turėtų sudaryti aukštos kvalifikacijos, konkrečios specializacijos nepriklausomi ekspertai, turintys atitinkamų specialiųjų juslinės, statistinės ir cheminės analizės sričių žinių. Jie turėtų atlikti savo pareigas nešališkai ir viešojo intereso labui. Jie turėtų būti atrenkami remiantis objektyviais kriterijais viešojo konkurso būdu ir skiriami individualiai. Jie turėtų turėti įgūdžių ir specialiųjų žinių, būtinų tam, kad patariamoji grupė galėtų atlikti savo funkcijas;
            
         
               (4)
            
            
               patariamajai grupei turėtų padėti techninė darbo grupė, kurios nariai pasamdyti taikant viešųjų pirkimų procedūrą. Techninė darbo grupė turėtų atlikti juslinius ir cheminius vertinimus, remdamasi bandomojo gaminio ir etaloninių gaminių kvapo savybių palyginimu. Juslinė analizė (įskaitant kvapo analizę) yra nusistovėjusi mokslinė disciplina, taikanti eksperimentinio planavimo ir statistinės analizės principus, siekiant įvertinti ir apibūdinti žmogaus pojūčių, įskaitant kvapo, suvokimą, siekiant įvertinti vartojimo prekes. Nustatyta, kad tai tinkamas metodas, siekiant gauti pagrįstus, patikimus ir atkuriamus rezultatus, vertinant, ar tabako gaminys yra būdingo kvapo ar skonio. Tokia analizė turėtų būti atliekama pagal nustatytą metodiką ir duoti rezultatų naudojant statistines priemones. Kai manoma, kad tai tikslinga, juslinę analizę turėtų papildyti cheminė gaminių analizė;
            
         
               (5)
            
            
               vykdydama savo patariamąsias funkcijas, patariamoji grupė turėtų išnagrinėti, jeigu taikytina, techninės darbo grupės pateiktus duomenis, taip pat visą kitą, jos manymu svarbią, turimą informaciją, įskaitant informaciją, gautą vykdant pranešimų teikimo prievoles, nustatytas Direktyvos 2014/40/ES 5 straipsnyje. Ji turėtų laiku pakonsultuoti valstybes nares ir Komisiją, ar jos manymu bandomieji gaminiai yra būdingo kvapo ar skonio, kaip apibrėžta Direktyvos 2014/40/ES 7 straipsnio 1 dalyje;
            
         
               (6)
            
            
               kadangi, laikui bėgant ir sukaupus patirties, moksliniai metodai ir būdai, skirti nustatyti, ar gaminys yra būdingo kvapo ar skonio, gali kisti, Komisija turėtų stebėti pokyčius šioje srityje, siekdama įvertinti, ar tokiam nustatymui atlikti naudojamus metodus reikėtų patikslinti;
            
         
               (7)
            
            
               patariamąją grupę ir procesą, kuriuo ji vertina, ar gaminys yra būdingo kvapo ar skonio, reikėtų apsaugoti nuo visų išorės subjektų ar asociacijų, suinteresuotų jos vertinimo rezultatu, kišimosi. Konfidenciali informacija turėtų būti apsaugota nuo netyčinio ir tyčinio informacijos atskleidimo. Patariamosios grupės ir techninės darbo grupės nariai, kurie nebegali vykdyti savo pareigų arba nebeatitinka šio sprendimo reikalavimų, turėtų būti pakeisti;
            
         
               (8)
            
            
               patariamosios grupės darbas turėtų būti grindžiamas aukšto lygio kompetencijos, nepriklausomumo ir skaidrumo principais. Jis turėtų būti organizuojamas ir vykdomas laikantis geriausios praktikos ir aukštų mokslinių standartų;
            
         
               (9)
            
            
               patariamoji grupė turėtų veiksmingai padėti gerinti vidaus rinkos veikimą, kartu užtikrinant aukšto lygio visuomenės sveikatą, visų pirma padedant valstybėms narėms ir Komisijai įvertinti tabako gaminius, kurie gali būti būdingo kvapo ar skonio. Patariamosios grupės veikla yra būtina, siekiant užtikrinti veiksmingą ir vienodą Direktyvos 2014/40/ES įgyvendinimą, o grupės narių suteiktos konsultacijos yra labai svarbios siekiant susijusių Sąjungos politikos tikslų. Todėl patariamajai grupei reikėtų skirti reikiamą finansinę paramą, jos nariams papildomai prie jų išlaidų atlyginimo skiriant specialią išmoką;
            
         
               (10)
            
            
               asmens duomenys turėtų būti renkami, tvarkomi ir skelbiami pagal Europos Parlamento ir Tarybos reglamentą (EB) Nr. 45/2001 (3);
            
         
               (11)
            
            
               šiame sprendime nustatytos priemonės atitinka Direktyvos 2014/40/ES 25 straipsnyje nurodyto komiteto nuomonę,
            
         PRIĖMĖ ŠĮ SPRENDIMĄ:
   I SKYRIUS
   
      BENDROSIOS NUOSTATOS
   
   1 straipsnis
   Dalykas
   Šiuo sprendimu nustatoma nepriklausomos patariamosios grupės, padedančios valstybėms narėms ir Komisijai nustatyti, ar tabako gaminys yra būdingo kvapo ar skonio, steigimo ir veiklos tvarka.
   2 straipsnis
   Apibrėžtis
   Šiame sprendime „bandomasis gaminys“ – gaminys, dėl kurio valstybė narė arba Komisija kreipiasi į patariamąją grupę, kad pateiktų nuomonę, ar jis yra būdingo kvapo ar skonio, kaip apibrėžta Direktyvos 2014/40/ES 7 straipsnio 1 dalyje.
   3 straipsnis
   Užduotys
   Patariamoji grupė teikia nuomones, ar bandomieji gaminiai yra būdingo kvapo ar skonio, kaip apibrėžta Direktyvos 2014/40/ES 7 straipsnio 1 dalyje.
   II SKYRIUS
   
      NEPRIKLAUSOMOS PATARIAMOSIOS GRUPĖS STEIGIMAS
   
   4 straipsnis
   Skyrimas
   1.   Patariamąją grupę sudaro šeši nariai.
   2.   Komisijos vardu veikiantis Sveikatos ir maisto saugos generalinis direktorius (toliau – generalinis direktorius) paskiria patariamosios grupės narius iš tinkamų kandidatų sąrašo, sudaryto paskelbus kvietimą teikti paraiškas Komisijos svetainėje ir Komisijos ekspertų grupių ir kitų panašių subjektų registre (toliau – ekspertų grupių registras). Grupės nariai atrenkami atsižvelgiant į jų kompetenciją ir patirtį juslinės, statistinės ir cheminės analizės srityse, ir tinkamai atsižvelgiant į būtinybę užtikrinti nepriklausomumą ir interesų konfliktų nebuvimą.
   3.   Tinkamų kandidatų sąraše esantys asmenys, kurie nepaskiriami būti patariamosios grupės nariais, yra įtraukiami į tinkamų kandidatų rezervo sąrašą, kad pakeistų narius, kurių narystė nutraukiama pagal 5 straipsnio 3 dalį. Generalinis direktorius, prieš įtraukdamas pareiškėjų vardus ir pavardes į rezervo sąrašą, gauna jų sutikimą.
   4.   Patariamosios grupės narių sąrašas skelbiamas Ekspertų grupių registre ir pateikiamas atitinkamoje Komisijos svetainėje.
   5 straipsnis
   Kadencija
   1.   Patariamosios grupės nariai skiriami penkerių metų kadencijai, kuri gali būti pratęsta.
   2.   Jei, pasibaigus kadencijai, patariamosios grupės veiklos pratęsimas arba patariamosios grupės pakeitimas nepatvirtinamas, esami nariai toliau eina pareigas.
   3.   Asmuo nustoja būti patariamosios grupės narys, jeigu:
   
               a)
            
            
               jis miršta arba tampa neveiksniu tokiu mastu, kad nebegali atlikti savo pareigų pagal šį sprendimą;
            
         
               b)
            
            
               jis atsistatydina;
            
         
               c)
            
            
               generalinis direktorius sustabdo jo narystę pagal 5 dalį; tokiu atveju jis nustoja būti nariu, kol galioja sustabdymas, arba
            
         
               d)
            
            
               generalinis direktorius nutraukia jo narystę pagal 5 dalį.
            
         4.   Norintis atsistatydinti narys apie tai praneša generaliniam direktoriui elektroniniu arba registruotu paštu ne vėliau kaip prieš šešis mėnesius. Kai jis yra pajėgus vykdyti savo pareigas ir vyksta pakeitimo procesas, jis gali, generalinio direktoriaus prašymu, toliau eiti pareigas, kol pakeitimas bus patvirtintas.
   5.   Generalinis direktorius gali laikinai sustabdyti arba visiškai nutraukti nario narystę, jeigu buvo nustatyta arba yra pagrįstų priežasčių manyti, kad:
   
               a)
            
            
               narys nebeatitinka sąlygų, nustatytų šiame sprendime arba Sutarties dėl Europos Sąjungos veikimo 339 straipsnyje, arba jas pažeidė;
            
         
               b)
            
            
               narys nebeatitinka vieno ar daugiau esminių reikalavimų, nustatytų kvietime teikti paraiškas, arba nepriklausomumo, nešališkumo ir konfidencialumo principų, nurodytų 16 straipsnyje, arba nario elgesys arba pozicija yra nesuderinami su deklaracijomis, pateiktomis pagal 16, 17 ir 18 straipsnius;
            
         
               c)
            
            
               narys nebegali atlikti savo užduočių pagal šį sprendimą;
            
         
               d)
            
            
               dėl kitų svarbių veiksnių iškyla pavojus patariamosios grupės veiklai.
            
         6.   Jei nario narystė nutrūksta pagal 3 dalį, generalinis direktorius paskiria jį pakeičiantį narį likusiam kadencijos laikui arba laikino narystės sustabdymo laikotarpiui. Išnaudojus rezervo sąrašą, Komisija paskelbia naują kvietimą teikti paraiškas.
   III SKYRIUS
   
      PATARIAMOSIOS GRUPĖS VEIKLA
   
   6 straipsnis
   Pirmininko ir pirmininko pavaduotojo išrinkimas
   1.   Kiekvienos kadencijos pradžioje patariamoji grupė iš savo narių išrenka pirmininką ir pirmininko pavaduotoją. Rinkimai vyksta paprasta visų narių balsų dauguma. Balsams pasiskirsčius po lygiai, pirmininką iš daugiausiai balsų surinkusių narių, atsižvelgdamas į jų kvalifikacijos ir patirties vertinimą, išrenka generalinis direktorius.
   2.   Pirmininko ir pirmininko pavaduotojo kadencija sutampa su patariamosios grupės kadencija ir gali būti pratęsta. Pakeičiant pirmininką arba pirmininko pavaduotoją, jis paskiriamas likusiam kadencijos laikui.
   7 straipsnis
   Balsavimo taisyklės
   1.   Balsuojant, išskyrus 6 straipsnyje ir 8 straipsnio 3 dalies a punkte nurodytus atvejus, patariamoji grupė gali priimti sprendimus tik tuomet, kai balsuojant dalyvauja bent keturi patariamosios grupės nariai, iš kurių vienas turi būti pirmininkas arba pirmininko pavaduotojas. Sprendimai priimami paprasta balsų dauguma.
   2.   Balsams pasiskirsčius po lygiai, lemia pirmininkaujančio asmens balsas.
   3.   Apskaičiuojant 1 dalyje nurodytą balsų daugumą, neatsižvelgiama į asmenis, kurių narystė pasibaigė arba buvo laikinai sustabdyta pagal 5 straipsnio 5 dalį.
   8 straipsnis
   Darbo tvarkos taisyklės
   1.   Generalinio direktoriaus siūlymu ir jam pritarus patariamoji grupė patvirtina ir, prireikus, atnaujina savo darbo tvarkos taisykles.
   2.   Darbo tvarkos taisyklės užtikrina, kad patariamoji grupė vykdytų savo užduotis, laikydamasi mokslinės kompetencijos, nepriklausomumo ir skaidrumo principų.
   3.   Visų pirma, darbo tvarkos taisyklėse nustatoma:
   
               a)
            
            
               patariamosios grupės pirmininko ir pirmininko pavaduotojo išrinkimo tvarka pagal 6 straipsnį;
            
         
               b)
            
            
               IV skyriuje nustatytų principų taikymas;
            
         
               c)
            
            
               nuomonės priėmimo tvarka;
            
         
               d)
            
            
               santykiai su trečiosiomis šalimis, įskaitant mokslo įstaigas;
            
         
               e)
            
            
               kitos išsamios patariamosios grupės veiklos taisyklės.
            
         9 straipsnis
   Metodika
   1.   Patariamoji grupė nustato ir, prireikus, atnaujina bandomųjų gaminių techninio vertinimo metodiką. Juslinės analizės metodika grindžiama bandomojo gaminio ir etaloninių gaminių kvapo savybių palyginimu. Rengdama metodiką, patariamoji grupė, prireikus, atsižvelgia į 12 straipsnyje nurodytos techninės darbo grupės siūlymus.
   2.   Metodikos projektas ir visi vėlesni atnaujinimų projektai pateikiami tvirtinti generaliniam direktoriui ir įsigalioja tik po to, kai toks patvirtinimas suteikiamas.
   10 straipsnis
   Konsultacijos dėl bandomųjų gaminių
   1.   Kai patariamosios grupės paprašoma pareikšti nuomonę dėl bandomojo gaminio, grupės pirmininkas apie tai praneša visiems nariams. Jis gali paskirti pranešėją iš patariamosios grupės narių konkretaus gaminio tyrimui koordinuoti. Pirmininkas pateikia galutinę ataskaitą Komisijai ir, jei taikoma, prašančiajai valstybei narei.
   2.   Jei patariamoji grupė mano, kad tai būtina nuomonei pateikti, ji paprašo pagal 12 straipsnį įsteigtos techninės darbo grupės pateikti savo vertinimą. Rengdama savo nuomonę, patariamoji grupė atsižvelgia į informaciją ir duomenis, gautus iš techninės darbo grupės. Patariamoji grupė taip pat gali atsižvelgti į kitą turimą informaciją, kuri, jos manymu, yra patikima ir svarbi, įskaitant informaciją, gautą vykdant pranešimų teikimo prievoles pagal Direktyvos 2014/40/ES 5 straipsnį.
   3.   Gavusi techninės darbo grupės pateiktus duomenis ir informaciją, patariamoji grupė visų pirma:
   
               a)
            
            
               patikrina, ar techninė darbo grupė laikėsi taikomų taisyklių ir mokslinių standartų;
            
         
               b)
            
            
               įvertina duomenis ir informaciją, visų pirma, siekdama nustatyti, ar jų pakanka, kad būtų galima padaryti išvadą, ar reikia papildomų duomenų ir informacijos;
            
         
               c)
            
            
               prašo techninės darbo grupės pateikti paaiškinimus, kurių gali reikėti išvadai padaryti.
            
         4.   Jei patariamoji grupė mano, kad duomenų arba informacijos nepakanka, arba abejoja, ar taikytinų taisyklių ir standartų buvo laikomasi, ji konsultuojasi su Komisija ir, jei taikoma, prašančiąja valstybe nare. Jei laikoma būtina, patariamoji grupė gali paprašyti techninės darbo grupės pakartoti tam tikrus bandymus, atsižvelgiant į grupės pastabas.
   5.   Jei patariamoji grupė įsitikina, kad taikytinų taisyklių ir standartų, įskaitant, kai taikoma, 4 dalyje nustatytą tvarką, buvo laikomasi ir kad duomenų ir informacijos pakanka išvadai padaryti, ji pateikia nuomonę pagal 2 dalį.
   6.   Patariamoji grupė pateikia savo nuomonę Komisijai ir visoms į ją besikreipusioms valstybėms narėms per tris mėnesius nuo prašymo gavimo datos arba iki datos, sutartos su Komisija arba prašančiąja valstybe nare.
   11 straipsnis
   Konsultacijos dėl kitų klausimų
   1.   Komisija gali konsultuotis su patariamąja grupe dėl kitų klausimų, susijusių su būdingo kvapo ar skonio nustatymu pagal Direktyvos 2014/40/ES 7 straipsnį. Tokiais atvejais ji, pasitarusi su pirmininku, nusprendžia, ar sušaukti posėdį, ar taikyti rašytinę procedūrą.
   2.   Pirmininkas gali skirti pranešėją iš patariamosios grupės narių užduočiai koordinuoti ir pateikia galutinę ataskaitą Komisijai.
   3.   Šiuose svarstymuose grupė, prireikus, atsižvelgia į duomenis ir informaciją, kuriuos jai suteikia techninė darbo grupė, ir kitą jos turimą svarbią informaciją.
   12 straipsnis
   Techninė juslinių ir cheminių vertintojų darbo grupė
   1.   Įsteigiama techninė juslinių ir cheminių vertintojų darbo grupė (toliau – techninė darbo grupė), kuri patariamajai grupei teikia juslinių ir, prireikus, cheminių bandomojo gaminio savybių vertinimą 10 straipsnyje nustatyta tvarka. Techninę darbo grupę sudaro:
   
               a)
            
            
               du kvalifikuoti asmenys, atrinkti remiantis jų juslinės analizės srities žiniomis, įgūdžiais ir patirtimi, kurie bus atsakingi už juslinių vertintojų samdymą, mokymą ir priežiūrą;
            
         
               b)
            
            
               jusliniai vertintojai, pasamdyti dėl jų uoslės skiriamųjų gebėjimų ir jų gebėjimo suvokti, analizuoti ir aiškinti kvapus, sulaukę pilnametystės, kaip nustatyta taikytinuose nacionaliniuose teisės aktuose, ir
            
         
               c)
            
            
               du asmenys, atrinkti remiantis jų cheminės ir laboratorinės analizės žiniomis ir įgūdžiais, kurie bus atsakingi už bandomųjų gaminių cheminę analizę.
            
         2.   Rangovas, atsakingas už techninės darbo grupės įsteigimą, pasirenkamas nustatant viešųjų pirkimų procedūrą. Rangovas privalo turėti minimalią techninę kompetenciją ir įrangą, nurodytą kvietime dalyvauti konkurse, ir asmenis, nurodytus 1 dalies a ir c punktuose.
   Kvietime dalyvauti konkurse ir susijusiuose sutartiniuose dokumentuose nurodoma, kad techninė darbo grupė privalo veikti nepriklausomai ir apsaugoti konfidencialią informaciją ir asmens duomenis. Taip pat nustatomas reikalavimas, kad kiekvienas techninės darbo grupės narys, prieš pradėdamas dirbti techninėje darbo grupėje, privalo pateikti tinkamai užpildytą interesų deklaraciją. Be to, kvietime dalyvauti konkurse ir susijusiuose sutartiniuose dokumentuose pateikiami bent šie elementai:
   
               a)
            
            
               pagrindinių techninės darbo grupės funkcijų aprašymas;
            
         
               b)
            
            
               su techninės darbo grupės steigimu, valdymu ir veikla susijusios specifikacijos, įskaitant technines specifikacijas, taikomas techninės darbo grupės funkcijų vykdymui;
            
         
               c)
            
            
               su technine kompetencija ir įranga susijusios specifikacijos, kurios turi būti pateikiamos rangovui;
            
         
               d)
            
            
               su juslinių vertintojų samdymu susijusios specifikacijos. Į tokias specifikacijas įtraukiamas reikalavimas, kad jusliniai vertintojai gali būti pasamdyti tik po to, kai siūlomus kandidatus patvirtina Komisija.
            
         3.   Techninės darbo grupės juslinė analizė grindžiama metodika, nustatyta pagal 9 straipsnį.
   4.   Juslinę analizę, prireikus, papildo cheminės gaminio sudėties vertinimas, atliekant cheminę analizę. Šis vertinimas atliekamas taip, kad būtų gauti tikslūs, nuoseklūs ir atkuriami rezultatai. Cheminio vertinimo procesas ir rezultatai pagrindžiami dokumentais.
   5.   Techninė darbo grupė gaminio bandymo rezultatus patariamajai grupei pateikia iki su patariamąja grupe sutartos dienos.
   6.   Techninės darbo grupės veikla finansuojama neviršijant metinio Komisijos jai skirto biudžeto.
   13 straipsnis
   Sekretoriatas
   1.   Komisija teikia patariamosios grupės ir visos kitos veiklos, susijusios su šio sprendimo taikymu, sekretoriato paslaugas.
   2.   Sekretoriatas yra atsakingas už administracinės paramos teikimą, siekiant sudaryti sąlygas efektyviai patariamosios grupės veiklai ir prižiūrėti, kaip laikomasi darbo tvarkos taisyklių.
   14 straipsnis
   Speciali išmoka
   1.   Patariamosios grupės nariai turi teisę gauti specialią išmoką, kuria jiems atlyginama už jų parengiamąjį darbą ir asmeninį ar nuotolinį (elektroninėmis priemonėmis) dalyvavimą grupės posėdžiuose ir kitoje veikloje, susijusioje su šio sprendimo taikymu ir organizuojamoje Komisijos, taip pat už pranešėjo konkrečiu klausimu pareigų vykdymą.
   2.   Didžiausia specialios išmokos suma yra 450 EUR vienam asmeniui per dieną už kiekvieną visą darbo dieną. Bendra išmokų suma apskaičiuojama ir suapvalinama iki didesnės artimiausios sumos, mokėtinos už pusę darbo dienos.
   3.   Komisija atlygina su grupės veikla susijusias narių ir išorės ekspertų kelionės ir, prireikus, pragyvenimo išlaidas pagal Komisijos vidaus nuostatas.
   4.   Visos išmokos ir kompensacijos mokamos iš metinio Komisijos grupei skirto biudžeto.
   IV SKYRIUS
   
      NEPRIKLAUSOMUMAS, KONFIDENCIALUMAS IR SKAIDRUMAS
   
   15 straipsnis
   Ryšių palaikymas
   1.   Patariamosios grupės pirmininkas veikia kaip kontaktinis asmuo ryšiams su valstybėmis narėmis ir Komisija.
   2.   Pirmininkas nedelsdamas praneša Komisijai apie aplinkybes, kurios galėtų kelti pavojų patariamosios grupės veiklai.
   16 straipsnis
   Nepriklausomumas
   1.   Patariamosios grupės nariai skiriami asmeniškai. Jie negali perduoti savo pareigų jokiam kitam asmeniui. Vykdydami savo pareigas jie turi laikytis nepriklausomumo, nešališkumo ir konfidencialumo principų, taip pat veikti viešojo intereso labui.
   2.   Ekspertai, teikiantys paraiškas dėl paskyrimo patariamosios grupės nariais, privalo pateikti deklaraciją, kurioje nurodo visus interesus, kurie gali pakenkti arba pagrįstai gali būti laikomi galinčiais pakenkti jų nepriklausomumui, įskaitant visas svarbias aplinkybes, susijusias su jų artimais šeimos nariais ar partneriais. Kad ekspertas galėtų būti paskirtas patariamosios grupės nariu, jis privalo pateikti tinkamai užpildytą interesų deklaraciją. Jei Komisija padaro išvadą, kad interesų konflikto nėra, pareiškėjas gali būti paskirtas patariamosios grupės nariu, jeigu laikoma, kad jis turi reikalingą kompetenciją.
   3.   Patariamosios grupės nariai turi skubiai pranešti Komisijai, jei pasikeičia jų deklaracijoje pateikta informacija; tokiu atveju jie privalo nedelsiant pateikti naują deklaraciją, kurioje nurodomi atitinkami pasikeitimai.
   4.   Kiekviename posėdyje patariamosios grupės nariai deklaruoja konkrečius interesus, kurie gali pakenkti arba pagrįstai gali būti laikomi galinčiais pakenkti jų nepriklausomumui ryšium su bet kuriuo darbotvarkės klausimu. Tokiais atvejais pirmininkas gali prašyti, kad susijęs narys nedalyvautų posėdyje arba posėdžio dalyse. Pirmininkas informuoja Komisiją apie tokias deklaracijas ir veiksmus, kurių imamasi.
   5.   Patariamosios grupės nariai susilaiko nuo bet kokio tiesioginio ar netiesioginio bendravimo su tabako pramonės įmonėmis arba jos atstovais.
   17 straipsnis
   Konfidencialumas ir asmens duomenų apsauga
   1.   Patariamosios grupės nariai neatskleidžia informacijos, įskaitant neskelbtiną komercinę informaciją ir asmens duomenis, gautos ryšium su patariamosios grupės darbu ar kita veikla, susijusia su šio sprendimo taikymu, net ir pasibaigus jų narystei. Šiuo tikslu jie pasirašo konfidencialumo deklaraciją.
   2.   Patariamosios grupės nariai turi laikytis Komisijos saugumo taisyklių dėl ES įslaptintos informacijos ir neskelbtinos neįslaptintos informacijos apsaugos, kaip nustatyta Komisijos sprendimuose (ES, Euratomas) 2015/443 (4) ir (ES, Euratomas) 2015/444 (5). Jei jie šių įpareigojimų nesilaiko, Komisija gali imtis visų tinkamų priemonių.
   18 straipsnis
   Įsipareigojimai
   Patariamosios grupės nariai įsipareigoja aktyviai prisidėti prie patariamosios grupės darbo. Šiuo tikslu jie pasirašo įsipareigojimų deklaraciją.
   19 straipsnis
   Skaidrumas
   1.   Patariamosios grupės veikla vykdoma labai skaidriai. Visus svarbius dokumentus Komisija skelbia specialioje interneto svetainėje ir ekspertų grupių registre pateikia nuorodą į šią interneto svetainę. Visų pirma, ji nepagrįstai nedelsdama viešai paskelbia:
   
               a)
            
            
               narių vardus ir pavardes;
            
         
               b)
            
            
               narių interesų, konfidencialumo ir įsipareigojimų deklaracijas;
            
         
               c)
            
            
               patariamosios grupės darbo tvarkos taisykles;
            
         
               d)
            
            
               pagal 10 straipsnį priimtas patariamosios grupės nuomones;
            
         
               e)
            
            
               patariamosios grupės posėdžių darbotvarkes ir protokolus;
            
         
               f)
            
            
               pagal 9 straipsnį nustatytą metodiką.
            
         2.   Nukrypstant nuo 1 dalies, dokumento skelbti nebūtina, jeigu jį paskelbus būtų pakenkta viešajam arba privačiajam interesui, kaip apibrėžta Europos Parlamento ir Tarybos reglamento (EB) Nr. 1049/2001 (6) 4 straipsnyje.
   V SKYRIUS
   
      BAIGIAMOSIOS NUOSTATOS
   
   20 straipsnis
   Adresatai
   Šis sprendimas skirtas valstybėms narėms.
   
      Priimta Briuselyje 2016 m. gegužės 18 d.
      
         
            Komisijos vardu
         
         Vytenis ANDRIUKAITIS
         
            Komisijos narys
         
      
   
   
      (1)  OL L 127, 2014 4 29, p. 1.
   
      (2)  2016 m. gegužės 18 d. Komisijos įgyvendinimo reglamentas (ES) 2016/779, kuriuo nustatomos vienodos nustatymo, ar tabako gaminys yra būdingo kvapo ar skonio, procedūrų taisyklės (žr/ šio Oficialiojo leidinio p. 48).
   
      (3)  2000 m. gruodžio 18 d. Europos Parlamento ir Tarybos reglamentas (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (OL L 8, 2001 1 12, p. 1).
   
      (4)  2015 m. kovo 13 d. Komisijos sprendimas (ES, Euratomas) 2015/443 dėl saugumo Komisijoje (OL L 72, 2015 3 17, p. 41).
   
      (5)  2015 m. kovo 13 d. Komisijos sprendimas (ES, Euratomas) 2015/444 dėl ES įslaptintos informacijos apsaugai užtikrinti skirtų saugumo taisyklių (OL L 72, 2015 3 17, p. 53).
   
      (6)  2001 m. gegužės 30 d. Europos Parlamento ir Tarybos reglamentas (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais (OL L 145, 2001 5 31, p. 43).